《走笔代书答西士》
宋代·戴栩

帝城百司官事少，故府庭闲长春草。
独余人事十倍多，一月束书逾束稿。
我于其间厌见之，语可摹印百不移。
深处难论浅处俗，今我下笔如黏黐。
自得君书手不置，报章飒飒生新意。
漫将长句替寒温，临流胜寄相思字。
久不哦诗诗律疎，字字偃蹇烦麾呼。
羡君作邑康庐下，柔强伏梗妥以愉。
乃知万事共一法，神熟意便功转捷。
听讼固应哲士能，理赋未省通儒层。
往时蔡子尹黄岩，欲试自疑龟屡占。
祗今登用颇衮衮，似此县债尝亦廉。
期君规模卓鲁上，随世功名真漫浪。
幸勿弃我频琢磨，中年师友半凋丧。
西湖柳色递晴阴，蒲江远矣谁共寻。
近闻乡里一奇事，宿觉庵边祠水心。

作者简介：嘉定元年( 1208 )进士，累官太学博士，秘书郎、衡州知府，终官湖南安抚司参议官。学于叶适，得其旨要,文章法度,能守师传；诗与“永嘉四灵”相近。著有《五经说》、《诸子辩论》、《东瓯郡要略》(又名《东都要略》)、《浣川集》。